钦定古今图书集成/理学汇编/文学典/第048卷 > 柳䛒
## 钦定古今图书集成/理学汇编/文学典/第048卷 > 柳䛒

按：《隋书》本传，“䛒字顾言，本河东人也。永嘉之乱，徙家
襄阳。祖惔，梁侍中。父晖，都官尚书。䛒少聪敏，解属文，
好读书，所览将万卷。仕梁，释褐著作佐郎。后萧察据
荆州，以为侍中，领国子祭酒、吏部尚书。及梁国废，拜
开府通直散骑常侍，寻迁内史侍郎，以无吏干去职，
转晋王谘议参军。王好文雅，招引才学之士，诸葛颖”、
虞世南、王胄、朱玚等百馀人以充学士，而察为之冠。
王以师友处之，每有文什，必令其润色，然后示人。尝
朝京师还，作《归藩赋》，命䛒为序，词甚典丽。初，王属文
为庾信体，及见䛒已后，文体遂变。仁寿初，引䛒为东
宫学士，加通直散骑常侍，检校洗马，甚见亲待，每召
入卧内，与之宴谑。䛒尤俊辩，多在侍从，有所顾问，应
答如响。性又嗜酒，言杂诽谐，由是弥为太子之所亲
狎。以其好内典，令撰《法华元宗》为二十卷奏之。太子
览而大悦，赏赐优洽，侪辈莫与为比。炀帝嗣位，拜秘
书监，封汉南县公。帝退朝之后，便命入阁，言宴讽读，
终日而罢。帝每与嫔后对酒，时逢兴会，辄遣命之。至
与同榻共席，恩若友朋。帝犹恨不能夜召，于是命匠
刻木偶人，施机关，能坐起拜伏，以像于䛒。帝每在月
下对酒，辄令宫人置之于座，与相酬酢，而为欢笑。从
幸扬州，遇疾卒，年六十九。帝伤惜者久之。赠大将军，
谥曰康。撰《晋王北伐记》十五卷。有集十卷，行于世。